
Teljesítménymenedzsment rendszer vizsgálata a GE Hungary Kft. Kisvárdai Fényforrásgyárában

Kulcsszavak: Teljesítménymenedzsment, teljesítményértékelés
A társadalmi és gazdasági változásoknak köszönhetően a munka világa jelentősen
megváltozott az utóbbi évtizedekben. Ma már az ember a legfőbb erőforrás, mely nagyban
meghatározza a vállalatok sikerességét. A vállalkozásfejlesztési szakon szerzett elméleti és
gyakorlati tapasztalataim arra engedtek következtetni, hogy az emberi erőforrások kezelésében való
jártasság a versenyképesség kulcstényezője, ezért stratégiai kérdéssé vált. A dolgozat fő célja, hogy
a szakirodalmi áttekintésre alapozva bemutatassa az emberi erőforrás menedzsment centrális
elemének, a teljesítménymenedzsment rendszerének a legfontosabb alapelveit, célkitűzéseit,
valamint összefonódását az egyéni teljesítményértékeléssel és a humán erőforrás fejlesztéssel
napjaink egyik legnagyobb magyarországi gazdasági vállalatának tükrén keresztül.

A vizsgálatok során két hipotézist állítottam fel:
1. A vizsgált szervezet etnocentrikus orientációt követ, az amerikai központban
meghatározott teljesítménymenedzsment irányelveket módosítás nélkül adaptálják a
kisvárdai gyáregységben.
2. A vizsgált szervezetben nem csak teljesítményértékelés történik, hanem valódi
teljesítmény menedzsment rendszer működik, mely a jól átgondolt egyéni és szervezeti
célok segítségével integrált rendszert alkot a különböző HR funkciókkal.

Primer és szekunder vizsgálati módszerek alkalmazásával célul tűztem ki, hogy mélyebb betekintést
nyerjek a vállalat teljesítményértékelési rendszerébe, valamint feltárjam, hogy hogyan működik a
hatékony teljesítménymenedzsment a vizsgált szervezet gyakorlatában.
Célom, hogy esettanulmány segítségével felvázoljam a jelenleg alkalmazott struktúrát, a
teljesítménymenedzsment ciklus felépítését, ismertessem az egyéni teljesítményértékelési
menedzsment rendszer sajátosságait, a növekedés támogató értékek szerepét, valamint feltárjam a
globális szervezeti teljesítményt. Annak érdekében, hogy több szempontból is megismerjem, illetve
elemezzem a fennálló teljesítménymenedzsment rendszer elemeit, hibáit, előnyeit, valamint a
lehetséges fejlesztendő területeit célul tűztem ki, hogy mélyinterjút készítsek a gyárigazgatóval, a
HR menedzserrel és egy műszakvezetővel.
A dolgozat végső célja, hogy a vizsgálati eredmények alapján olyan következtetéseket és
javaslatokat fogalmazzak meg, melyek a gyakorlatban hasznosíthatóak és hozzájárulnak a vizsgált
szervezet HR tevékenységeinek hatékonyabb megvalósításához. 



